Helene Brydensholt (ALT), 2025-04-08:
Jeg syntes nok, jeg kunne se, at det var blevet min tur.
Danmark er ifølge redegørelsen om Danmarks digitale udvikling et digitalt foregangsland, og det kan vi være stolte af.
Vi topper FN's måling af offentlige digitale tjenester, og hele 82 pct. af danskerne har tillid til de offentlige digitale løsninger.
Men vi står også over for nogle store udfordringer og vigtige samtaler vedrørende digitaliseringens udvikling.
F.eks. er der det faktum, at techgiganter dominerer vores offentlige sektor, hvilket gør os sårbare.
I den offentlige samtale fylder børns og forældres skærmtid, og børn og unges generelle færden i det digitale rum gør mange forældre og politikere bekymret.
Det er ikke bare tekniske problemer, men demokratiske, etiske og sikkerhedsmæssige problemstillinger, vi står over for, og den tillid, vi har opbygget til offentlige digitale løsninger, er jo ikke noget, vi kan tage for givet.
Det er det, som min tale vil centrere sig om her i dag.
Jeg mener, at vi som samfund og som Folketing bør have en dybere debat om, hvad det egentlig er for en digitalisering, vi ønsker os.
Skal vi lade os inspirere af amerikansk digitalisering og lade kommercielle interesser gå forud for borgernes rettigheder?
Eller skal vi lade os inspirere af Kina med omfattende overvågning og et lukket censureret internet?
Det tror vi heller ikke på i Alternativet, og det tror jeg heller ikke der er mange herinde der gør.
Danmark har generelt bakket op om GDPR som et vigtigt fundament for at skabe tillid i den digitale tidsalder.
Redegørelsen understreger gentagne gange, at tillid og ansvarlighed er afgørende for Danmarks succes som digitalt foregangsland, og her er GDPR et centralt element i at sikre denne tillid.
Alternativet mener, at vi er nødt til at stå fast på de digitale borgerrettigheder og gentænke de grundlæggende principper.
Vi skal have løsninger baseret på dataejerskab, hvor borgerne kan føle sig trygge ved at give data til virksomheder og myndigheder, uden at privatlivets fred bliver krænket.
Vi skal ikke gøre som amerikanerne eller kineserne, men definere en europæisk vej, som bygger på et fundament, hvor borgernes grundlæggende rettigheder altid er i centrum.
Det indebærer demokratisk kontrol med teknologien, åbenhed i udvikling og brug af de systemer og en urokkelig beskyttelse af data og privatliv.
Det er principper, som vi allerede kender fra GDPR, men som skal gennemsyre vores tilgang, og overvågning af borgerne skal kræve en specifik tidsbegrænset dommerkendelse i stedet for uhindrede beføjelser til f.eks. PET til at overvåge alle borgere.
Det var Liberal Alliances ordfører også inde på.
For digitalisering handler ikke blot om teknologiske løsninger, men også om grundlæggende værdier.
Vi beskytter ikke Danmark eller Europa ved at underminere vores grundlæggende værdier.
Regeringens ekspertgruppe om techgiganter beskriver i deres seneste rapport, hvordan Danmark er sårbart, når techgiganter ejer store dele af det digitale Danmark.
Der er økonomiske sårbarheder igennem den markedsposition, techgiganter har opnået, hvilket svækker den globale konkurrenceevne.
Der er demokratiske sårbarheder, når techgiganter er kommercielle, eller når de af andre årsager udfordrer eller forsøger at omgå de regler og rettigheder, som vores demokratisk valgte politikere har besluttet, eller de afgørelser, som myndighederne har truffet.
Der er sikkerhedsmæssige sårbarheder i form af potentiel aflytning og afhængighed af få udbydere af kritisk samfundsinfrastruktur.
I rapporten om techgiganter fremhæver ekspertgruppen syv principper og heriblandt, at data skal gøres tilgængelige på måder, der kan gavne og styrke individet og fremtidens samfund.
Ingen skal være tvunget til at bruge techgiganternes tjenester for at få information og deltage i sociale, kulturelle og demokratiske fællesskaber.
Den offentlige sektor skal ikke være afhængig af techgiganternes tjenester, og de danske uddannelsesinstitutioner skal være frie for techgiganterne kommercielle interesser.
Disse sårbarheder og principper fremhævet af regeringens ekspertgruppe
understreger netop behovet for en europæisk vej med borgerrettigheder og demokratisk kontrol i centrum.
Derfor er digital suverænitet ikke blot et abstrakt ideal, men også en nødvendighed og en nødvendig politik som svar på de udfordringer, vi står over for som samfund.